4 Sfinţii împărați Constantin ( 337) şi Elena ($327) - ocrotitori ai creştinătăţii (s.v. 3] 

s, https://archive.org/details/sf.-constantin-si-elena FA 

fă se ese “ 

1 Materiale despre Sfinţii împărați Constantin şi Elena: î 

https://independent.academia.edu/emystea/Sf- Constantin- % C5 9% 9Fi-Elena-(21-mai 


https://archive.org/details/Osteaemy?query=Constantin+Elena 


https://www.slideshare.net/steaemy 1/search_my_uploads?type=&new=&gq=Elena 


&&& 
Prof. dr. Marin Sebastian - Sfânta împărăteasă Elena 


Biserica Ortodoxă a recunoscut dintotdeauna beneficiile venite asupra creştini- 
smului în timpul împărăției lui Constantin cel mare şi a alcătuit un cult special de 
cinstire a acestuia împreună cu cea care l-a îndrumat şi i-a fost mereu aproape, 
Sfânta împărăteasă Elena, mama sa. Din păcate, sinaxarele româneşti notează pen- 
tru ziua de 21| mai foarte puţine date despre Sfânta Elena, cea mai mare atenție 
acordându-1-se fiului acesteia. 


La polul opus, occidentul creştin refuză să-i recunoască împăratului Constantin 
statutul de sfânt pe motiv că a amânat botezul până aproape de ziua morţii şi a avut 
o viaţă personală controversată, astfel încât ziua de 21 mai este dedicată în totalita- 
te cinstirii Sfintei Elena, venerată pentru viaţa creştină autentică dusă din tinereţe şi 
până în ceasul morţii. Unii teologi catolici contemporani, amintind de practica 
Bisericii Ortodoxe de a cinsti împreună pe marele împărat şi pe prea credincioasa 
sa maică, tind să dea dreptate cultului ortodox, cu menţiunea că, în cazul lui Con- 
stantin, se cuvine să amintim acţiunile sale măreţe, însă nu neapărat să-l conside- 
răm sfânt. 


Socotim de-a dreptul eronată această practică occidentală şi cu totul străină tradiției 
ortodoxe, care a socotit din cele mai vechi timpuri că binefacerile primite de 
Biserica lui Hristos în vremea lui Constantin se datorează purtării de grijă a lui 
Dumnezeu, care a lucrat atât prin faptele providenţiale ale împăratului Constantin, 
cât şi prin influenţa benefică a mamei sale. Nu se ştie de ce Vieţile Sfinților şi 
Sinaxarele ortodoxe nu oferă un tablou complet al Sfintei Elena şi se limitează doar 
la câteva fapte pentru care a rămas în istorie. Probabil, cărțile noastre de cult au 
preluat metoda didactică a lui Eusebiu de Cezareea, biograful Sfântului Constantin, 
care a realizat cronicile având în centrul atenţiei persoana împăratului. Nu este 
exclus ca actuala structură a sinaxarului din ziua de 21 mai să fie o reacție la prac- 
tica romano-catolică de a o cinsti doar pe Sfânta Elena. 

Pentru a suplini lipsa de date din scrierile aghiografice româneşti referitoare la 
viaţa Sfintei împărătese, vom încerca în rândurile următoare să aducem înaintea 
cititorilor un portret detaliat al Sfintei Elena, aşa cum reiese din datele istoricilor 
vremii, păstrând vie tradiția ortodoxă care cere ca în cazul familiei acestor doi 
Sfinţi împărați, faptele mamei să fie analizate prin raportare directă la cele ale 
fiului ei. 


Flavia Iulia Helena, cunoscută sub numele de Helena Augusta sau Sfânta Elena 
(cea. 248 - cea. 329) s-a născut, după datele furnizate de Procopie, în oraşul Dre- 
panon (azi Karamiirsel) în Bythinia (în nord-vestul Asiei Mici), căruia mai târziu 
Constantin i-a schimbat numele în Helenopolis, în onoarea mamei sale. 


Elena este un nume foarte vechi şi răspândit, mai ales, în lumea greacă. Se pare că 
a fost numele unei divinităţi a luminii şi se aseamănă cu cuvintele greceşti helane = 
făclie, torța, şi hele = strălucirea soarelui (a se compară cu helioterapia = tratament 
cu raze solare); poate avea şi formele: Ileana, Leana, Lina, Alen, Alina, Lenuş, Ela, 
Lili, Elen, Ilona şi altele asemănătoare. 


Majoritatea datelor istorice converg spre ipoteza că Elena a avut un statut social 
umil. Sfântul Ambrozie din Milano afirma că ea era o stabularia, o servitoare într- 
un han sau tavernă. 


O legendă ulterioară, foarte puţin credibilă, menţionată de Geoffrey de Monmouth, 
pretinde că era fiica regelui britan Coel, care a căsătorit-o cu Constanțiu Chlor 
pentru a evita escaladarea războaielor dintre britani şi Roma. Monmouth declară 
apoi că ea a fost prezentată ca o regină deoarece nu avea fraţi care să moştenească 
tronul Britaniei. 


Tânăra Elena a avut din copilărie un mod de vieţuire creştinesc: "Din pruncie s-a 
distins prin frumuseţe deosebită şi inteligenţă. Creştea în virtuțile creştine mai mult 
decât ceilalți copii din vremea ei." 


Pentru calitățile ei, pe când avea în jur de 20 de ani, a fost luată în căsătorie de 
către tribunul Constanțiu Chlor, trecând peste cutuma de a-şi lua soţie dintre fetele 
sărace. La un an după nuntă, în 272, se naşte Constantin, viitorul împărat. 


Când Constanțiu Chlor ajunge Augustus împreună cu Galeriu, este silit să o repu- 
dieze pe Elena, pentru a se căsători cu fiica vitregă a lui Maximian, Teodora, 
femeie cu un statut social pe măsura lui. 

Părăsită de Constanțiu, Elena nu şi-a pierdut pacea sufletească şi a continuat să tră- 
iască departe de lume, în tristeţe şi singurătate. Probabil, în această perioadă 
cunoaşte şi îndrăgeşte credinţa creştină. Principala sa preocupare a fost educaţia 
fiului său, căruia s-a străduit să-i sădească în inimă dragostea şi gustul pentru 
virtute, pregătindu-l pentru a fi un merituos succesor al tatălui său. Se ruga nopți 
întregi ca fiul sau să nu fie corupt de slava deşartă şi de mândrie, ştia că "cea mai 
importantă calitate a unui viitor împărat este ca, înainte de a-i comanda pe alții, să 
fie stăpân asupra propriilor patimi." (La vie de Sainte Helene, mere du Grand 
Constantin, pp. 10-11.) 


Constantin conduce armatele romane în Britania şi când tatăl său moare, în 306, 
legiunile britanice îl aclamă pe tânărul comandant Augustus. Îndată o cheamă 
lângă el pe mama sa, Elena, căreia îi dă titlul de Nobilissima Femina - "Doamna 
prea nobilă". 


După ce Constantin va deveni totius orbis imperator - împărat al întregului pământ 
- Elena va primi cea mai înaltă onoare la care putea aspira o femeie, titlul de Au- 
gusta. 


Constantin 1-a istorisit sub jurământ episcopului Eusebiu al Nicomediei că, în prea- 
jma bătăliei decisive, care avea să-l ridice pe culmea puterii, a văzut pe cer, ziua în 
amiaza mare, o cruce strălucitoare având deasupra inscripţia în hoc signo vinces, 
care se traduce în acest semn vei învinge. Noaptea, în vis, 1 s-a părut că-l vede pe 
Hristos purtând în mână o cruce şi care i-a spus să imprime acest semn pe steagu- 
rile sale. EI se trezeşte, împlineşte porunca şi porneşte la luptă. Cu toate că nu avea 
decât 20.000 de ostaşi, împotriva celor 150.000 ai adversarului Maxenţiu, victoria 
este de partea lui. Din acest moment, Constantin hotărăşte o schimbare fundamen- 
tală în viaţa politică şi socială. 


Prin Decretul de la Milano, în 313, dă hbertate deplină Bisericii creştine, interzice 
serbările şi ceremoniile cu manifestări imorale sau sângeroase, generalizează 
ținerea zilei de odihnă duminica, oferă edificiile imperiale din Roma pentru 
locuinţa episcopului şi pentru transformarea lor în lăcaşuri de închinăciune, contri- 
buie la construirea de biserici, construieşte pe malul Bosforului un oraş nou, unde 
bisericile şi monumentele creştine să fie locurile cele mai însemnate, dă legi care 
apărau demnitatea şi trăinicia căsătoriei, etc. Tot Constantin intervine şi îi ajută pe 
episcopi să se adune în primul Sinod Ecumenic, la Niceea, în 325. 

Tradiția ortodoxă a văzut dintotdeauna în aceste fapte măreţe amprenta influenţei 
Sfintei Elena asupra fiului său, pentru că împărăteasa îmbrăţişase din tinereţe 
învăţătura creştină. 


Istoricul bisericesc Eusebiu din Cezareea susţine altă variantă. După el, credința 
Sfintei Elena ar fi rodit în sufletul ei datorită strădaniei fiului său, întrucât, "mai 
înainte ea nu fusese credincioasă." (Viaţa lui Constantin cel mare, p. 144) Cuvioşia 
Sfintei împărătese s-ar datora respectului şi preţuirii cu care a cinstit-o credinciosul 
ei fiu, care a descoperit credinţa prin intervenţie divină şi a transmis-o mai departe 
şi mamei sale. 


Sfânta Elena se bucura de toate onorurile împărăteşti, în toate provinciile era 
aclamată ca împărăteasă augusta, avea drepturi depline asupra vistieriei împrăteşti, 
iar împăratul a poruncit ca pe unele monede să fie gravat chipul celeia ce 1-a dat 
viaţa. Această atitudine favorabilă față de mama sa ar fi determinat-o pe aceasta, 
după părerea lui Eusebiu, să respecte şi ea Evanghelia lui Hristos. 


O altă variantă reiese din cărțile de cult. Astfel, sinaxarul zilei de 21 mai lasă să se 
înţeleagă că aplecarea împăratului spre credinţă creştină este o moştenire de la tatăl 
său, Constanțiu Chlor, care, deşi a împărăţit împreună cu marii prigonitori Dio- 
clețian şi Maximian, s-a arătat plin de blândeţe faţă de creştini, întrebuinţându-i pe 
cei ce luptau pentru credința în Hristos ca sfetnici şi slujbaşi la curtea împă- 
rătească. "Constanțiu - spune sinaxarul - învățând buna cinstire pe Constantin, fiul 
său cel iubit, l-a lăsat diadoh al împărăției sale în ostroavele Britaniei." (Mineiul 
lunii mai, p. 177.) 


Deşi închinător la idoli, Constanțiu nu dădea prea multă importanţă slujbei idoleşti, 
ci îşi punea nădejdea în Dumnezeu Cel Preaînalt. În această concepţie şi-ar fi cres- 
cut şi fiul: "EI învăţa pe fiul său, Constantin, să caute şi să ceară ajutor de la cea de 
sus purtare de grijă, iar nu de la idoli." (Vieţile Sfinţilor, p. 216.) 


Analizând datele de mai sus ajungem la concluzia că ortodoxia credinţei lui Con- 
stantin ar fi rodul unei educaţii alese predate de tatăl său, iar după descoperirile 
divine primite de fiu, acesta ar fi contribuit şi la creştinarea mamei, ceea ce este cu 
totul străin învăţăturii transmise în Biserica Ortodoxă de-a lungul timpului, care o 
consideră pe împărăteasa Elena izvorul desăvârşirii spirituale a fiului ei. Este 
posibil ca istoricii care au transmis aceste date să fie influenţaţi de obiceiul specific 
perioadei vechi de a scoate în evidenţă faptele oamenilor doar pe linie paternă. 

Rezolvarea dilemei vine din scrierile aghiografilor greci, care sunt de părere că 
"atitudinea indulgentă a lui Constanțiu Chior faţă de creştini se datorează influenţei 
pe care a avut-o în viaţa lui prima soţie." Luând în calcul şi această ultimă infor- 
maţie, vedem că Sfânta Elena este cea care a promovat vieţuirea în spirit creştin 
atât în faţa soţului, dar mai ales înaintea fiului lor. Indiferent dacă s-a botezat la 60 
de ani cum zic unele izvoare sau s-a botezat de tânără, împărăteasa Elena a fost 
sursa principală a introducerii şi dezvoltării Ortodoxiei în cadrul familiei sale 
împărăteşti. 


În timp ce Constantin dădea noi speranţe de viaţă creştinilor în plan legislativ, 
Elena se ocupa de organizarea operelor de binefacere şi de împodobire a lăcaşurilor 
sfinte: "Elena nu dădea uitării nici dovezile de credinţă în Dumnezeu: în biserica 
lui Dumnezeu putea fi văzută oricând, casele de rugăciune le înzestra cu daruri 
minunate şi nu dădea uitării nici măcar lăcașurile aflate în cele mai neînsemnate 
cetăţi. Merită cu adevărat să vezi cum umbla femeia aceasta extraordinară, înveş- 
mântată simplu şi modest, în mijlocul poporului înghesuit în jurul ei, vă-dindu-şi 
evlavia faţă de Dumnezeu prin tot soiul de fapte bineplăcute Lui." (Viaţa lui 
Constantin cel mare, p. 143.) 


Sfânta împărăteasă merge în Palestina, unde inițiază săpături pentru descoperirea 
lemnului Sfintei Cruci şi a mormântului Domnului. Încurajată de buna reuşită, 
continuă această căutare şi la Bethleem, unde identifică locul naşterii lui lisus şi pe 
Muntele Măslinilor, locul unde s-a înălțat la cer. Peste tot sunt îndepărtate 
construcțiile păgâne, ridicate în cinstea idolilor şi înălțate bazilici rămase celebre. 
Împodobirea Ţării Sfinte cu locaşuri de cult s-a dorit să fie semn de mulţumire 
adusă lui Dumnezeu "pentru binefacerile revărsate asupra marelui împărat Con- 
stantin, precum şi asupra fulor lui, prea cucernicii cezari, nepoţii ei." (Ibidem, p. 
142.) 


Mama lui Constantin a participat la toate acţiunile de binefacere în folosul 
creştinilor persecutați, mutilaţi, lipsiţi de posibilităţi, înlăturați din serviciul public. 
Se spune că mama lui Constantin era bolta Imperiului. Este prima femeie din lume 
care şi-a eliberat toţi sclavii şi a desfiinţat de la curte suita de doamne şi domniţe, 
care huzureau în lux, intrigi şi lucruri nefolositoare, încât un slujbaş al templelor 
păgâne a numit-o "molima ucigaşă a idolilor şi a zeilor”. De aici, ura păgânilor 
împotriva celor doi. 


Virtutea prin care se distingea Sfânta Elena era milostenia. "Virtutea milosteniei, 
spun aghiografii greci, caracteriza viaţa de zi cu zi a sfintei şi era aşa de des pusă în 
valoare, la fel cum trupul se foloseşte de respiraţie pentru a trăi." 

Istoricul Eusebiu adaugă: "Străbătând întregul Răsărit înconjurată de strălucirea ce 
i-o aducea autoritatea împărătească, Elena împărțea în Jur daruri din belşug, atât 
poporului de prin oraşe, cât şi oricărui ins care venea la ea să-i ceară şi tot din 
belşug împărțea ea cu darnicu-i braţ şi unităților armate. Dar cel mai mult îşi arăta 
dărnicia înaintea săracilor celor goi şi neajutoraţi: faţă de unii cu daruri în bani, iar 
faţă de alții, împărțindu-le cu prisosinţă veşminte ca să-şi acopere trupul. Pe câte 
unii i-a scăpat din închisoare sau de pătimirile lor din mine, a slobozit de prigoana 
pe mulţi asupriți, în sfârşit, câte unora le-a trimis vorbă să se întoarcă din sur- 
ghiun." (Viaţa lui Constantin cel mare, p. 143) 


Stătura ei impresionantă, popularitatea de care se bucura, modestia care o 
caracteriza o făceau un apostol încoronat al împărăției lui Hristos. În tinereţe se 
avântă în bătălii alături de soţul ei, fie în Asia, fie în părțile Dunării. De aceea i s-a 
oferit dreptul de a purta "virtutea militară”. Era în mijlocul maselor necăjite, 
înțelegea durerea de mamă, simţea glasul pruncilor şi oftatul orfanilor şi 
neputincioşilor. Cunoştea regulile de instrucţie militară, se orienta după mersul 
stelelor fiind comandant destoinic al corăbiilor de pe mare. Sufletul ei era larg şi 
deschis oricui care, cu sinceritate, îi spunea pasul şi necazul. Dar ceea ce o 
frământa îndeosebi era pacea în Imperiu şi libertatea religioasă. 


Ajunsă la vârsta de 80 de ani şi simţindu-şi sfârşitul aproape, Sfânta Elena şi-a luat 
rămas bun de la cei apropiaţi şi a împărțit averea ei răspândită pe toată suprafaţa 
pământului împăratului Constantin, unicului său fiu, şi nepoților. lar după ce a lăsat 
toate lucrurile în ordine, "şi-a dat duhul de faţă cu minunatul ei fiu care o veghea 
şi-i purta de grijă şi-i ţinea mâinile între ale sale." (Jbidem, loc. cât.) 


Eusebiu de Cezareea consideră că sfârşitul creştinesc al Sfintei împărătese a fost 
răsplata binemeritată a credinţei sale şi a faptelor bune izvorâte din dreapta 
credință. Din această cauză ceasul morţii o găseşte pe Sfânta Elena împăcată cu 
sine însăşi şi cu cei din Jur, pregătită să lase în urmă viaţa pământească spre a o 
capăta pe cea cerească. Izvoarele istorice mărturisesc o transfigurare minunată 
petrecută în viaţa împărătesei în ceasul morţii echivalentă cu o îngerească bucurie, 
fiindcă, "în timp ce se pregătea să fie primită de Mântuitorul ei în sufletul său, ea 
ajunsese de pe acum să se împărtăşească de nepieritoarea stare a îngerilor." 


Trupul împărătesei a fost adus sub escortă armată din Nicomidia la Constantinopol 
şi a fost depus în biserica Sfinţii Apostoli din Constantinopol, ctitoria Sfinților 
împărați, apoi a fost adus la Roma. Tronul ei şi o parte din sicriu se află în mare 
cinste în Muzeul Vaticanului. 

După trei secole de suferinţe şi sacrificii, lumea creştină trăieşte o primăvară a 
vieţii spirituale şi materiale, pentru care aduce mulţumire lui Dumnezeu şi laudă 
Sfintei Elena Augusta şi fiului ei, Constantin, pe care îi numeşte "cei întocmai ca 
Apostolii”. 


Un rol important în această răsturnare de situaţie a istoriei Creştinismului îl deține, 
fără îndoială, Sfânta împărăteasă Elena. Pentru faptele credinţei sale, Sfântul Gri- 
gorie cel mare a considerat-o pe augusta Elena "instrumentul de care s-a folosit 
Dumnezeu pentru a face să strălucească în inimile romanilor luminile credinţei." 
(Sainte Helene, Imperatrice et egale aux apotres) 

Sursa: Bărăganul Ortodox 

Veneţia găzduieşte moaştele Sfintei împărătese Elena, mama Sfântului împărat 
Constantin. Sfânta Elena este cunoscută mai ales pentru descoperirea Sfintei Cruci 
pe care a fost răstignit Mântuitorul. 


Când a murit, împărăteasa a fost îngropată la Roma, apoi corpul său a fost trans- 
ferat la Constantinopol. 


În 1211 moaştele Sfintei Elena au fost furate de venețieni, în timpul uneia dintre 
Cruciade. De atunci, moaştele au rămas în Veneţia. 

Duminică, 14 mai 2017, moaştele Sfintei împărătese Elena, împreună cu un 
fragment din lemnul Sfintei Cruci, au fost aduse din Italia în Atena (Grecia), spre 
închinare. Este pentru prima oară când moaștele părăsesc Italia de la Cruciade până 


în prezent. 


| 


ONHE | ROMFEA.GR 


Împreună cu un fragment din Crucea Domnului, moaștele Sfintei Elena au fost 
întâmpinate duminică, 14 mai 2017, de PF Ieronim al II-lea, Arhiepiscopul Atenei 
şi al întregii Elade, în Biserica Sfânta Barbara. Aici, Preafericirea Sa a oficiat o 
slujbă de mulțumire. 


https://www.youtube.com/watch?v=ttiQoAh01fg 


https://www.youtube.com/watch?v=uP_Xe_aiRj 

Icoana Sfinţilor împărați Constantin şi Elena se deosebeşte de toate celelalte icoane 
pentru că ei poartă Sfânta Cruce între ei în mijloc. Sfântul Constantin a văzut 
Crucea pe cer, iar Sfânta Elena a descoperit Crucea la Ierusalim. Crucea este 
semnul iubirii jertfelnice a lui Hristos prin care se arată iubirea smerită a 
Preasfintei Treimi pentru umanitate, unind cerul cu pământul. 


Noi ne rugăm Sfinţilor împărați Constantin şi Elena să dăruiască sănătate, ajutor 
mult, bucurie celor care zidesc biserici, celor care dau naştere copiilor şi îi cresc în 
credinţa creştină, arătându-le valorile credinţei creştine şi promovând iubirea faţă 
de Dumnezeu în rugăciune şi iubirea față de semeni în fapte bune. Tuturor celor 
care poartă numele de Constantin şi Elena le dorim ani mulţi cu sănătate, bucurie şi 
ajutor de la Dumnezeu! Întru mulţi ani! 


